**Ministru kabineta rīkojuma projekta “Par sabiedrības ar ierobežoto atbildību “Latvijas standarts” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekta “Par sabiedrības ar ierobežoto atbildību “Latvijas standarts” vispārējo stratēģisko mērķi” (turpmāk – Rīkojuma projekts) mērķis ir noteikt sabiedrības ar ierobežotu atbildību “Latvijas standarts” (turpmāk – SIA “Latvijas standarts”) vispārējo stratēģisko mērķi.  Ministru kabineta rīkojums stājas spēkā tā parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Publiskas personas kapitāla daļu un kapitālsabiedrību pārvaldības likuma (turpmāk - Kapitālsabiedrību pārvaldības likums) 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt Kapitālsabiedrību pārvaldības likuma 1.panta pirmās daļas 14.punkta “a” apakšpunkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets. Saskaņā ar Kapitālsabiedrību pārvaldības likuma 1.panta pirmās daļas 18.punktā sniegto definīciju vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem.  Lai SIA “Latvijas standarts” varētu pabeigt darbu pie vidēja termiņas darbības stratēģijas 2018.-2022.gadam izstrādes, Ministru kabinetam ir jānosaka SIA “Latvijas standarts” vispārējais stratēģiskais mērķis. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | SIA “Latvijas standarts” ir valsts kapitālsabiedrība, kuras 100% kapitāla daļas pieder valstij Ekonomikas ministrijas personā.  SIA “Latvijas standarts” izveidota sabiedrības ar ierobežotu atbildību “Standartizācijas, akreditācijas un metroloģijas centrs” reorganizācijas rezultātā (sašķelšanas ceļā) un 2017.gada 1.augustā SIA “Latvijas standarts” ir reģistrēta komercreģistrā ar reģistrācijas numuru 40203084591, juridiskā adrese – Kr. Valdemāra iela 157, Rīga, LV-1013.  SIA “Latvijas standarts” veic nacionālās standartizācijas institūcijas funkciju saskaņā ar Standartizācijas likumu.  Saskaņā ar Standartizācijas likuma 9.pantu SIA “Latvijas standarts” ir šādas galvenās funkcijas:  1) organizēt Latvijas nacionālo standartu izstrādāšanu un starptautisko standartu adaptāciju standartizācijas tehniskajās komitejās;  2) reģistrēt kā Latvijas nacionālos standartus tos standartus, kurus noteiktā kārtībā ir izstrādājušas vai adaptējušas standartizācijas tehniskās komitejas;  3) izdot un publicēt Latvijas nacionālos standartus un citus ar tiem saistītos dokumentus;  4) nodrošināt standartu un citu ar tiem saistīto dokumentu fondu veidošanu un informācijas izplatīšanu standartizācijas jomā;  5) nodrošināt Latvijas nacionālo standartu un citu ar tiem saistīto dokumentu fondu uzturēšanu, glabāšanu un papildināšanu;  6) piedalīties starptautisko un reģionālo standartizācijas organizāciju darbā;  7) nodrošināt regulāru sadarbību ar Eiropas Savienības institūcijām starptautisko saistību izpildei saskaņā ar Standartizācijas likuma 9.1 pantu.  SIA “Latvijas standarts” kā nacionālā standartizācijas institūcija savā darbībā ievēro Eiropas Parlamenta un Padomes 2012.gada 25.oktobra Regulas (ES) Nr. 1025/2012 *par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK* prasības, kas nosaka Eiropas Savienības standartizācijas sistēmas funkcionēšanas pamatu. Atbilstoši šīs Regulas 27.pantam SIA “Latvijas standarts” ir paziņots Eiropas Komisijai kā Latvijas nacionālā standartizācijas institūcija. Tas nozīmē, ka valsts interešu pārstāvība Eiropas Savienības standartizācijas institūcijās tiek nodrošināta caur SIA “Latvijas standarts”.  Vienlaikus norādāms, ka 2016.gada 20.septembra Ministru kabineta sēdē (prot.Nr.46 35.§) tika pieņemts zināšanai Ekonomikas ministrijas izstrādātais konceptuālais ziņojums “Par Latvijas nacionālās standartizācijas sistēmas pilnveidošanu”, kurā cita starpā tika iekļauts arī risinājums saistībā ar nacionālās standartizācijas institūcijas darbības reorganizāciju. Ievērojot apstākli, ka nacionālās standartizācijas institūcijas primārā darbība ir saistīta ar standartu izstrādi – standartizāciju, kas nav uzskatāma par valsts pārvaldes uzdevumu. Ministru kabineta sēdē tika atbalstīts konceptuālajā ziņojumā ietvertais risinājums, ka nacionālās standartizācijas institūcijas funkciju izpilde būtu nododama nevalstiskajai organizācijai – biedrībai, kura tiktu nodibināta ar mērķi attīstīt standartizācijas sistēmu un tās darbību atbilstoši starptautiskajām prasībām, kā arī veicināt standartu izplatību un to izmantošanu.  Minētā risinājuma īstenošanai ar Ministru kabineta 2017.gada 4.aprīļa lēmumu (prot. Nr. 18 42.§) tika pieņemts informatīvais ziņojums “Par priekšlikumu sniegšanu par turpmāko rīcību saistībā ar SIA „Standartizācijas, akreditācijas un metroloģijas centrs” reorganizēšanu” un atbalstīta sabiedrības ar ierobežoto atbildību “Standartizācijas, akreditācijas un metroloģijas centrs” reorganizācijas uzsākšana sadalīšanas ceļā, kā arī atbalstīta valsts līdzdalības iegūšana jaundibināmā valsts sabiedrībā ar ierobežotu atbildību “Latvijas standarts” līdz atbilstošas biedru organizācijas, kas tiktu atzīta no reģionālo un starptautisko standartizācijas organizāciju puses, izveidei un tās atzīšanai par nacionālo standartizācijas institūciju. SIA “Latvijas standarts” pārveidei par biedru organizāciju nepieciešams veikt izmaiņas Standartizācijas likumā, kas paredzētu speciālu regulējumu, kas dotu iespēju valsts pārvaldei būt tiesīga darboties privātajā tiesību jomā. Svarīgi norādīt, ka standartizācijas darbības pēc definīcijas nav uzskatāmas par komercdarbību, bet gan vairāk kvalificējas kā darbība sabiedrības kopējo interešu sasniegšanai nozares pašregulācijas ceļā, kurai primārais mērķis ir sabiedrības interešu ievērošana, lai konsekventi sakārtotu attiecīgo jomu, bet ne peļņas gūšana.  Attiecīgi līdz brīdim, kad būs iespējama turpmāka SIA “Latvijas standarts” pārveide par biedru organizāciju, SIA “Latvijas standarts” turpinās pildīt nacionālās standartizācijas institūcijas funkcijas un pienākumus, nodrošinot sabiedrību ar pieejamiem un uzticamiem standartizācijas pakalpojumiem, tādējādi novēršot tirgus nepilnību un nodrošinot sabiedrības interešu ievērošanu un īstenošanu standartizācijas jomā, ievērojot Valsts pārvaldes iekārtas likuma 88.panta pirmās daļas 1.punktā norādīto nosacījumu publiskas personas līdzdalībai kapitālsabiedrībā komercdarbības veikšanai.  Ievērojot augstāk minēto, kā arī izvērtējot SIA “Latvijas standarts” darbības jomu un sniegtos pakalpojumus, kā arī, lai tiktu pilnveidota un attīstīta standartizācijas sistēmas turpmākā darbība un noteiktu SIA “Latvijas standarts” ilgtspējīgas attīstības virzienus, tiek piedāvāts apstiprināt šādu SIA “Latvijas standarts” vispārējo stratēģisko mērķi – nodrošināt sabiedrībai pieejamus un uzticamus standartizācijas pakalpojumus, organizējot Latvijas nacionālo standartu izstrādi un Eiropas un starptautisko standartu adaptāciju atbilstoši starptautiskās standartizācijas principiem, novēršot tirgus nepilnību un sekmējot Latvijas uzņēmumu produktivitāti, konkurētspēju, eksportspēju un iekļaušanos globālajās vērtību ķēdēs. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, SIA “Latvijas standarts” |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Standartizācijas procesā iesaistītās organizācijas un ar standartizāciju saistītās tautsaimniecības nozares. |
| 2. | Tiesiskā regulējuma ietekme uz tautsaimniecību un administratīvo slogu | Saglabājot valstij līdzdalību SIA “Latvijas standarts”, Ekonomikas ministrijai jānodrošina Nacionālās standartizācijas sistēmas darbība. Ministru kabineta rīkojuma projekts “Par sabiedrības ar ierobežotu atbildību “Latvijas standarts” vispārējo stratēģisko mērķi”” nosaka SIA “Latvijas standarts” ilgtspējīgus attīstības virzienus, kā arī veicinās Nacionālās standartizācijas sistēmas pilnveidošanu. Ministru kabineta rīkojums neatstās papildu ietekmi uz administratīvo slogu. |
| 3. | Administratīvo izmaksu monetārs novērtējums | Ministru kabineta rīkojums neparedz administratīvo izmaksu izmaiņas |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | SIA “Latvijas standarts” un Ekonomikas ministrija kā kapitālsabiedrības kapitāla daļu turētāja un standartizācijas politikas veidotāja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, kā arī netiek reorganizētas esošās. |
| 3. | Cita informācija | Nav |

**Ministru prezidenta biedrs,**

**ekonomikas ministrs A.Ašeradens**

**Valsts sekretārs E.Eglītis**

Lipskis, 67013292

Valdis.Lipskis@em.gov.lv